Nancy Rusko - Natalie Rusko | Search People Directory | Intelius
People Lookup by Name - Nancy Rusko - Natalie Rusko
Rusko, Nancy — Rusko, Natalie Lees ’n uittreksel uit Pad na Geluk deur Moryn Hanzen | Liefdesverhale blog
Ontmoet ons skrywers
Lees ’n uittreksel uit Pad na Geluk deur Moryn Hanzen
August 31, 2017 August 31, 2017 ~ nbliefdesverhale
Nina, ‘n stadsmeisie in murg en been, sou nooit kon raai dat die pad na die plaas Geluk haar ook na oom Chris se kleinseun, Ian, sou neem nie – die aantreklikste man wat sy nog ooit gesien het. Vir die eerste keer in haar lewe kry ’n man dit reg om haar voete onder haar uit te slaan. Maar ’n verhouding tussen hulle sal tog nooit werk nie . . . of hoe?
Vir ‘n voorsmakie van Moryn Hanzen se heerlike plaasromanse, lees ‘n uittreksel uit Pad na Geluk:
“Hoe het jy geweet ek is hier?” vra sy tussen stywe lippe deur. Die koel water voel skielik yskoud teen haar grotendeels ontblote liggaam.
“In die eerste plek het ek jou klere al van ver af oor die windpomp sien hang. Jy weet, as ’n mens die veld en jou omgewing goed ken, trek iets wat nie daar hoort nie, soos daardie wit klere byvoorbeeld, onmiddellik die aandag. En selfs al het jy jou klere beter weggesteek, is ek bevrees Tjoppie sou steeds jou teenwoordigheid verraai het.”
Nina kyk vraend na Ian.
“Sy kom nooit alleen hiernatoe nie en meestal ook net saam met iemand waarvan sy besonder baie hou, so jy kan nogal regtig geëerd voel dat ons troetelvark jou vergesel het.”
Nina beweeg so ongemerk moontlik al verder van Ian af weg terwyl sy wonder hoe lank sy nog sal moet watertrap. Vervlaks, haar hart kan gerus bedaar.
Ian bly staan aan die vlakker kant, die water tot net bokant sy middellyf. Die son blink op sy nat, bruingebrande bolyf. Sy weet nie wat hy alles uitgetrek het terwyl haar rug gedraai was nie. Vir al wat sy weet, is hy ook net in sy onderklere. Sy hoop in elk geval dat hy minstens dít aanhet.
Nina het ’n stryd om haar oë van Ian af te hou. Sy bevind haar nou aan die diep kant waar die water ver oor haar kop sal wees. Sy bly egter dapper watertrap terwyl hy haar met ’n onpeilbare uitdrukking in die oog hou.
“As ek geweet het jy wil kom swem, het ek vroeër huis toe gekom om by jou aan te sluit,” terg hy haar. “Jy moet my laat weet wanneer jy weer sulke planne het. Die dam daar naby die huis is eintlik baie groter en skoner as hierdie een.”
Die volgende oomblik kramp Nina se kuit met mening sodat sy met ’n uitroep onder die water verdwyn. Sy kan hoor hoe Ian met sterk hale nader swem. Nina se asem raak gevaarlik min. Hoekom help hy haar nie? Haar skamele onderklere is op hierdie oomblik ’n bysaak.
Ian kry haar aan die arm beet en trek haar geleidelik saam met hom na die oppervlak. Die volgende oomblik vat hy haar met mening vas en druk Nina se lyf teen hom vas.
Die sensasie wat sy harde liggaam so skielik teen haar eie veroorsaak, laat haar ophou spartel. Nina is maar net te bewus van Ian se gespierde bene rakelings teen hare.
Uiteindelik is hulle koppe bo die water en swem hy met haar na die vlak kant terwyl sy na haar asem hyg.
“My kuit . . . kramp.” Sy klou om lewe en dood aan hom vas toe hulle eindelik styf teen mekaar aan die vlak kant staan.
“Ontspan, meisie, ontspan. Alles is oukei.” Met sy een arm nog om haar lyf, vat hy haar been met sy ander hand vas en trek dit langs sy lyf op sodat hy haar kuit kan bykom om dit te masseer. “Dié een?”
Sy byt op haar tande en knik net woordeloos.
Na ’n rukkie voel Nina hoe die ergste spanning en skok begin skietgee. Ian se warm hand het die kramp uitgevryf. Die hitte van sy liggaam so intiem teen hare dring gloeiend tot haar deur.
“Dankie, dis . . . dit is nie meer seer nie,” kry sy uit, en hy laat haar been stadig terugsak.
Ondanks haar netelige situasie, stu ’n gevoel van algehele veiligheid deur Nina waar sy in Ian se stewig omhelsing staan. Haar knieë is erg bewerig. As hy van haar af moet wegstaan, sal hy haar in haar nat onderklere sien en sal sy sowaar sterf!
Haar vingers klou nog stywer om sy rug vas.
“Nina?” kom dit sag bokant haar kop.
“Ja?” antwoord sy onseker terwyl sy na sy ritmiese hartklop onder haar oor luister.
“Waarom was jy vanoggend ontsteld? Jou ouma het vertel van die pofadder wat julle in die veld gekry het. Was dit die skok?”
“Ek . . . Seker, ja,” antwoord sy, skielik self nie meer seker hoekom alles haar so oorweldig het nie. Sy voel hoe sy arms nog ’n aks stywer om haar span. So salig moet dit wees om iemand te hê wat jou vreugde en jou kommer met jou deel.
Onverwags laat Ian vir Nina gaan en keer hy sy rug op haar. Met ’n sagte, skor stem beveel hy haar om uit te klim en aan te trek.
Nina laat nie op haar wag nie. Bewerig, maar so gou as moontlik kry sy die rand van die dam beet en klouter daaroor.
“Gebruik my hemp om jou mee af te droog,” kom dit sag vanuit die dam.
Sy sluip om na waar hy sy hemp uitgetrek het en klem dit soos ’n kleinood teen haar bors vas terwyl sy Ian se nou reeds bekende skoon, manlike reuk inasem. Vinnig droog sy die ergste nattigheid daarmee af terwyl sy wonder waarom hy so stil geraak het.
Sy trek blitsig aan en loer oor die rand. Haar oë speel ’n paar sekondes oor die man wat nou rustig met geslote oë op sy rug dryf. Hoe dankbaar is sy dat hy nie ’n paar minute vroeër opgedaag het terwyl sy dieselfde gedoen het nie. Sy kan nie anders as om sy perfekte liggaam te bewonder nie. Hy het darem sy kortbroek aangehou, sien sy. Maar dit is steeds genoeg om haar pols gevaarlik te laat versnel. Wat doen hierdie man aan haar?
Natuurlik is dit niks anders as fisieke aantrekkingskrag nie.
Sy skud Ian se hemp ’n paar keer uit om van die ergste water ontslae te raak en hang dit oor die dam se rand.
Op die ingewing van die oomblik spat sy speels ’n paar druppels na sy ontspanne gesig, met die lippe effens oop. Is dit hoe hy lyk wanneer hy slaap?
Hy skrik en lag toe hy in haar gesig bokant die rand van die dam vaskyk.
Vir ’n oomblik het sy mond so weerloos gelyk.
Pad na Geluk deur Moryn Hanzen is NB-Uitgewers se Augustus boek van die maand.
Koop dit nou! Takealot | Loot | Leserskring | Graffiti | MySubs (digitaal) | Raru | Amazon Kindle
Posted in Boekuittreksels, Jongste liefdesverhale	DamKalahariLiefdeLiefdesverhaalLiefdesverhaleMelodieMoryn HanzenPad na GelukPlaaslewePlaasromanseRomanseRomanzaSwem
< Previous Augustus boek van die maand: Pad na Geluk deur Moryn Hanzen
Next > September boek van die maand: Omdat jy jy is deur Elsa Winckler
Follow Liefdesverhale blog on WordPress.com
Elza Rademeyer gesels oor Tweede kans op liefde
Februarie boek van die maand: Vlug na Santorini deur Malene Breytenbach
‘n Uittreksel van Waar liefde begin deur Schalkie van Wyk
Januarie boek van die maand: Waar liefde begin deur Schalkie van Wyk
Nuut: Helene de Kock Keur 2
Chris van der Westhu… on Kompetisie: Liefde deur ’n…
Loline on Kompetisie: Liefde deur ’n…
Ronel Smart on Kompetisie: Liefde deur ’n…
Yolandi du Plessis on Kompetisie: Liefde deur ’n…
wim1969 on Kompetisie: Liefde deur ’n…